依韻和達觀禪師山中見寄
作者：梅堯臣
朝代：宋

paragraphs: 豶豕在塗龍在澤，豺狼食肉麝食柏。
蹄毛與角不對齒，啄觜兩足副以翮。
既能閑閑住深谷，豈使于于佩鳴玉。
水邊看虹山雨霽，夜與明月歸獨宿。
門前重嶺後羣峯，石樓朱殿藏林中。
銅絲緊轉轆轤響，絡緯秋老嚎西風。
榮利淡薄無易此，彼飲甘醲茲飲水。
暫將分別向喉舌，何異聲色亂眼耳。
孔孟久歿言可師，千古布散葉與枝。
今來閉戶自有趣，世上沄沄非我爲。